Diari Oficial de la Generalitat Valenciana


Sumari del DOGV 6501, del 13-04-2011 (2011/4374)

ORDRE 17/2011, de 8 d'abril, de la Conselleria d'Indústria, Comerç i Innovació, per la qual es convoquen ajudes per a la participació en programes nacionals i internacionals de R+D+I empresarial en cooperació.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6501

Data del DOGV
:   13-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/4374


Data del document
:   08-04-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 17/2011, de 8 d'abril, de la Conselleria d'Indústria, Comerç i Innovació, per la qual es convoquen ajudes per a la participació en programes nacionals i internacionals de R+D+I empresarial en cooperació. [2011/4374]  
L'experiència recent als països més avançats demostra que un dels factors més decisius en el creixement regional és la inversió en investigació, desenvolupament tecnològic i innovació. Les estadístiques situen la Comunitat Valenciana en un nivell d'inversió en R+D+I que no es correspon amb el seu nivell de desenvolupament econòmic, especialment en la despesa executada pel sector privat. No obstant això, el predomini de la pime i la seua orientació marcadament exportadora l'obliga a mantenir i reforçar la seua competitivitat, tasca en la qual la capacitat d'utilitzar el coneixement per a generar oportunitats de negoci té un paper creixent i fonamental.  
D'altra banda, les polítiques regionals de suport a la R+D+I empresarial han de dotar-se d'instruments que en permeten cobrir els objectius d'una manera coherent i evitant duplicitats amb els programes d'altres administracions públiques. Resulta indispensable, en particular, fomentar la formació de consorcis empresarials que, en col·laboració amb organismes d'investigació, accedisquen progressivament a projectes de dimensió i risc tecnològic creixents en els àmbits nacional i europeu.  
Per això, estes ajudes pretenen, d'una banda, afavorir la participació de les pimes valencianes en projectes que incrementen la seua competitivitat i la seua capacitat tecnològica, i estendre així la cultura de la cooperació en els àmbits de la investigació industrial i el desenvolupament tecnològic.  
Així mateix, i atesa la necessitat existent d'augmentar el contingut tecnològic de la producció regional, es proposa, d'altra banda, facilitar a les empreses l'accés als servicis avançats relacionats amb els distints procediments de transferència de resultats de la R+D industrial.   
  
Per tot això, en l'exercici de les atribucions que m'atorguen l'article 28 de la Llei 5/1983, de 30 de desembre, del Consell, i el Decret 205/2009, de 13 de novembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació,  
  
ORDENE  
  
Article 1. Objecte i finalitat  
1. L'objecte de la present ordre és aprovar les bases reguladores i la convocatòria d'ajudes en règim de publicitat, objectivitat i concurrència competitiva per al finançament de la participació en programes nacionals i internacionals de R+D+I empresarial en cooperació, a fi d'afavorir la participació de les pimes de la Comunitat Valenciana en els distints programes nacionals i internacionals de cooperació en investigació científica, desenvolupament tecnològic i innovació.  
  
2. Segons el que s'ha disposat en l'article 7.3 del Decret 147/2007, de 7 de setembre del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estes ajudes tenen caràcter de minimis, d'acord amb el que s'ha establit en el Reglament (CE) número 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006), per la qual cosa no cal que siguen comunicades o notificades a la Comissió Europea.  
3. Actuacions susceptibles de suport:  
Modalitat A  
Actuacions relatives a la preparació, presentació i negociació de propostes de projectes a presentar en programes nacionals i internacionals de R+D+I en cooperació, amb especial referència a projectes en col·laboració del Fons Tecnològic del CDTI, VII Programa Marc de Recerca i Desenvolupament Tecnològic de la Unió Europea, Programa Eureka i Programa Marc per a la Competitivitat i la Innovació (CIP).  
S'entén per programes nacionals, als efectes d'esta ordre, aquells la convocatòria dels quals corresponga a l'administració general de l'Estat.  
Serà requisit necessari per a acollir-se a esta modalitat que la proposta de projecte es presente a l'organisme corresponent en el termini assenyalat en la convocatòria seleccionada.  
  
Modalitat B  
Actuacions relatives a la promoció, difusió i transferència dels resultats obtinguts en els projectes d'estos programes, i negociació dels acords internacionals de cooperació industrial sobre la base d'eixos resultats.  
  
Modalitat C  
Altres actuacions que estimulen la participació de les pimes de la Comunitat Valenciana en programes nacionals i internacionals d'investigació industrial i d'innovació empresarial d'especial urgència, interés o oportunitat no incloses en cap de les modalitats anteriors.  
  
  
Article 2. Finançament   
1. Estes ajudes es finançaran a càrrec dels pressupostos de la Generalitat per a l'exercici 2011, programa pressupostari 542.40, línia T6922, «Pla impuls participació pimes en plans nacionals de suport a la R+D+I», per un import global màxim de 586.000 euros.  
  
2. Les ajudes previstes en esta ordre estaran cofinançades pel Fons Europeu de Desenvolupament Regional, a través del programa operatiu FEDER de la Comunitat Valenciana 2007-2013, dins del Marc Estratègic Nacional de Referència, i se'ls aplicaran les disposicions que el regulen.   
  
Article 3. Beneficiaris   
1. Podran acollir-se a les ajudes previstes en esta convocatòria les pimes industrials i de servicis relacionades amb la indústria que tinguen la seu social o l'establiment de producció a la Comunitat Valenciana i els projectes objecte d'ajuda de les quals es porten a cap en l'esmentat territori.  
A efectes de la present ordre, es considerarà pime, segons establix el Reglament (CE) número 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat - Reglament General d'Exempció per Categories (DOUE núm. L 214/3, de 9 d'agost de 2008), qualsevol entitat, independentment de la seua forma jurídica, que exercisca una activitat econòmica que reunisca els requisits següents:  
- Que ocupe menys de 250 persones.  
- Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.  
El còmput dels efectius i els límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex I de l'esmentat Reglament (CE) número 800/2008, de la Comissió, de 6 d'agost de 2008, sobre definició de pime. Els dits criteris de còmput es poden consultar en l'imprés de sol·licitud.  
2. Les condicions per a ser beneficiari hauran de mantenir-se fins al moment del pagament de la subvenció.  
3. Per a l'exercici de la seua activitat, els beneficiaris hauran de disposar de les autoritzacions administratives preceptives, estar inscrits en els registres públics pertinents i complir qualssevol altres requisits exigits per les disposicions aplicables.  
4. No podran obtenir la condició de beneficiaris d'estes ajudes:  
  
a) Els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
b) Les empreses pertanyents als sectors expressament exclosos en l'article 1 del Reglament (CE) número 1.998/2006, de la Comissió, de 15 de desembre de 2006.  
c) Els sol·licitants que tinguen la consideració d'empresa en crisi, segons la definició de l'apartat 7 de l'article 1 del Reglament (CE) número 800/2008, de la Comissió, de 6 d'agost de 2008.  
Article 4. Característiques de les ajudes  
1. Les actuacions a subvencionar corresponen a accions a realitzar durant l'any 2011. L'import de l'ajuda per actuació es determinarà d'acord amb les disponibilitats pressupostàries, els costos subvencionables i l'avaluació realitzada per l'òrgan designat. En tot cas, l'esmentat import no podrà implicar que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.   
2. Per a la modalitat A, les ajudes consistiran en una subvenció per import de fins a 25.000 euros quan l'empresa participe com a soci del projecte i de fins a 40.000 euros quan l'empresa participe com a coordinador. Es podrà concedir únicament una ajuda per cada projecte de R+D+I.  
No obstant això, l'import de l'ajuda no superarà el 10% del pressupost de l'empresa beneficiària en el projecte de R+D+I per a l'elaboració del quals se sol·licita l'ajuda.   
Seran conceptes susceptibles d'ajuda, els directament vinculats a la preparació, elaboració i presentació de la proposta:  
a) Despeses d'assistència tècnica per l'elaboració de la proposta.  
b) Despeses de personal dedicat a l'elaboració i preparació de la proposa, fins un màxim del 50% del pressupost.  
c) Despeses corresponents a viatges i despeses de manutenció i allotjament, relacionades amb desplaçaments per a reunions amb socis del consorci i preparació de la proposta.  
d) Altres despeses complementàries, degudament justificades.  
3. Per a la modalitat B, les ajudes consistiran en una subvenció per import de fins a 60.000 euros.  
Seran conceptes susceptibles d'ajuda els directament vinculats a la promoció, difusió i transferència dels resultats obtinguts en els projectes de programes nacionals i internacionals, així com la negociació dels acords internacionals de cooperació industrial sobre la base d'eixos resultats:  
a) Despeses corresponents a viatges i despeses de manutenció i allotjament relacionades amb desplaçaments per a la promoció i difusió de resultats.  
b) Despeses de personal dedicat a la negociació de contractes de transferència de tecnologia.  
c) Despeses necessàries per a l'elaboració de contractes de transferència de tecnologia.  
d) Despeses d'elaboració del pla de negoci per a la implementació de tecnologia.  
e) Despeses de protecció de resultats.  
f) Altres despeses complementàries, degudament justificades.  
4. Per a la modalitat C, seran conceptes susceptibles d'ajuda les despeses de funcionament directament vinculades a estimular la participació de les pimes de la Comunitat Valenciana en programes nacionals i internacionals d'investigació industrial i d'innovació empresarial.  
5. D'acord amb el que s'ha establit en l'article 29 de la Llei 38/2003, de 17 de novembre, General de Subvencions, s'autoritza als beneficiaris a subcontractar la totalitat de l'activitat subvencionada.  
  
Article 5. Sol·licitud de l'ajuda  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General d'Indústria i Innovació i es presentaran en l'imprés normalitzat en el Registre General de la Conselleria d'Indústria, Comerç i Innovació, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els models d'impresos normalitzats (sol·licituds i la resta de documentació) estaran disponibles en la pàgina web de la Generalitat (), en la guia de procediments (apartat Prop), on figura, així mateix, el text de la convocatòria d'este règim d'ajudes.  
  
Així mateix, es podrà fer la presentació telemàtica de les sol·licituds i per a això s'accedirà al Catàleg de Servicis Públics Interactius de la Generalitat accessibles a través de , i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant la Generalitat per a la realització de tràmits per via telemàtica.  
  
Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, en el termini més breu possible dins de l'establit en la base 7.  
2. Les sol·licituds hauran d'anar acompanyades dels documents que a continuació s'indiquen:   
a) Documentació acreditativa i identificadora del sol·licitant i el seu representant legal: s'haurà d'aportar en el cas de societats mercantils, còpia actualitzada de l'escriptura de constitució/estatuts, acreditació de la inscripció en el registre mercantil o registre corresponent i còpia de la targeta d'identificació fiscal, així com còpia dels poders actualitzats del representant legal. S'adjuntarà autorització expressa a la Conselleria d'Indústria, Comerç i Innovació perquè esta comprove les dades d'identitat del sol·licitant o, en cas que es tracte d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat.  
Si és el cas, documentació addicional necessària per a acreditar l'existència d'establiment de producció a la Comunitat Valenciana.  
  
En el cas d'agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat jurídica, qualificats com a pimes s'haurà d'aportar a més:  
- Identificació de tots els seus membres.  
- Declaració responsable del representant de l'agrupació (amb poders suficients per a complir les obligacions que com a beneficiari corresponen a l'agrupació) que acredite els compromisos d'execució assumits per cada membre, així com el percentatge de distribució de la subvenció a aplicar a cada un d'estos, que tindran, així mateix, la consideració de beneficiaris.  
b) Memòria en la qual s'especifiquen els objectius de la proposta, pla de treball, lloc i calendari d'execució, entitats participants i coordinació del projecte, pressupost detallat de l'acció i import de l'ajuda sol·licitada, cofinançament de l'acció i altra informació rellevant en relació amb els criteris d'avaluació.  
c) Memòria tècnica del projecte de R+D+I per a l'elaboració del qual se sol·licita l'ajuda, que incloga el pressupost previst de despeses i especifique la participació de la pime sol·licitant.  
d) Declaració responsable del representant legal, acreditativa que la pime no està sotmesa a les prohibicions previstes en l'article 13 de la Llei 38/2003, General de Subvencions, no és deutora de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a l'acabament del procediment.  
En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar l'esmentada declaració tots els seus membres.   
e) Declaració responsable del representant legal de l'empresa sobre les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara o, si és el cas, declaració de no haver-ne rebut cap, segons imprés normalitzat.  
f) Declaració responsable de les ajudes rebudes per als mateixos costos subvencionables, a fi de comprovar que no se superen els límits de l'article 2.5 del Reglament (CE) núm. 1.998/2006, de la Comissió, de 15 de desembre de 2006.  
g) Dades de domiciliació bancària (fitxa de manteniment de tercers segons model publicat en l'Ordre de 31 d'agost de 2007 de la Conselleria d'Economia, Hisenda i Ocupació), llevat que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació, acompanyades del certificat de titularitat del compte bancari.  
h) Declaració responsable relativa a la condició de pime, segons imprés normalitzat.  
i) Declaració responsable que acredite els punts previstos en l'article 7.3 d'esta ordre.  
j) Acreditació del compliment de la normativa sobre integració laboral de persones amb discapacitat, o si és el cas, l'exempció de l'esmentada obligació.  
3. La presentació de la sol·licitud comportarà, llevat de denegació expressa del sol·licitant, l'autorització a l'òrgan gestor per a demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la Conselleria d'Economia, Hisenda i Ocupació que acrediten el compliment pel sol·licitant de les seues obligacions tributàries i amb la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, i en els articles 18 i 19 del Reial Decret 887/2007, de 21 de juliol, pel qual s'aprova el Reglament de la Llei General de Subvencions.   
En cas de denegació expressa del sol·licitant, este acreditarà el compliment de les obligacions tributàries i amb la Seguretat Social, mitjançant l'aportació dels certificats corresponents. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar els certificats anteriors tots els seus membres. Els esmentats certificats tindran validesa durant un termini de sis mesos a comptar des de la data d'expedició.  
4. Les pimes sol·licitants podran presentar un màxim de dos sol·licituds a la present convocatòria, en qualsevol de les seues modalitats.  
  
Article 6. Termini de presentació  
El termini de presentació de sol·licituds serà des de l'endemà de publicació d'esta ordre en el Diari Oficial de la Comunitat Valenciana fins a l'1 d'agost de 2011, inclusivament.  
  
Article 7. Criteris d'avaluació  
L'avaluació de les propostes s'efectuarà segons els criteris següents:  
1. Naturalesa i caràcter tractor del projecte: fins a 28 punts.  
a) Participació en algun dels següents programes: projectes en col·laboració del Fons Tecnològic del CDTI, VII Programa Marc d'Investigació i Desenvolupament Tecnològic de la Unió Europea, Programa Eureka i Programa Marc per a la Competitivitat i la Innovació (CIP): 10 punts.  
Participació en altres programes nacionals o internacionals: 5 punts.  
b) Sol·licitud d'una ajuda per a la preparació de propostes comunitàries (APC) del Centre de Desenvolupament Tecnològic Industrial (CDTI): 3 punts.  
c) Pressupost total del projecte i participació en este de l'empresa sol·licitant: fins a 10 punts.  
d) Participació en el projecte d'empreses valencianes: fins a 5 punts.  
2. Participació de la pime en el projecte: fins a 25 punts  
a) Quan el sol·licitant conste com a coordinador del projecte, llevat que es tracte de projecte amb 2 participants: 20 punts.  
b) Quan el sol·licitant participe únicament com a soci del projecte o es tracte d'un projecte amb 2 participants: 5 punts.  
c) Si el sol·licitant no ha sigut beneficiari en convocatòries anteriors d'estes ajudes: 5 punts.  
3. Experiència de l'empresa en els últims tres exercicis en participació en projectes de R+D+I: fins a 20 punts.  
a) Projecte autonòmics de R+D+I: fins a 10 punts.  
b) Projectes nacionals i europeus: fins a 10 punts.  
En cas d'empat, l'ajuda serà adjudicada a aquelles empreses que acrediten, amb anterioritat a la publicació de la present ordre, ocupar un percentatge més gran de treballadors amb discapacitat en relació amb les respectives plantilles d'estes, o bé es comprometen a contractar un percentatge superior de treballadors amb discapacitat durant l'àmbit temporal de la present convocatòria.  
Article 8. Instrucció del procediment  
1. L'òrgan encarregat de la instrucció del procediment serà la Direcció General d'Indústria i Innovació que, d'ofici, acordarà totes les actuacions necessàries per a la determinació, el coneixement i la comprovació de les dades, en virtut de les quals ha de pronunciar-se la resolució.  
2. Si la documentació aportada fóra incompleta o presentara errors esmenables, es demanarà a l'interessat que, en el termini de 10 dies, esmene la falta o adjunte els documents preceptius, amb advertiment que si no ho fa, es considerarà que ha desistit de la seua sol·licitud, d'acord amb el que s'ha establit en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i amb els efectes previstos en l'article 42.1 de l'esmentada llei. Addicionalment, també podrà comunicar-se l'esmentada incidència per correu electrònic.  
3. La Direcció General d'Indústria i Innovació podrà demanar la presentació de la informació complementària que considere oportuna, així com sol·licitar l'assessorament d'experts designats per la directora general, i garantirà la confidencialitat dels continguts de les propostes.  
  
4. A la vista de l'expedient i de la informació indicada en el paràgraf anterior, un òrgan col·legiat, els membres del qual seran designats per la directora general d'Indústria i Innovació, farà l'avaluació de les sol·licituds i elevarà a la directora general d'Indústria i Innovació la corresponent proposta de resolució.  
  
Article 9. Resolució  
1. Una vegada finalitzat el procés d'avaluació, la concessió o denegació de les ajudes s'acordarà per resolució o resolucions de la directora general d'Indústria i Innovació, per delegació del conseller d'Indústria, Comerç i Innovació.   
Es calcularà la subvenció corresponent segons el pressupost presentat i susceptible de suport, els límits màxims establits en esta ordre i l'avaluació realitzada per l'òrgan designat.  
La concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea.  
  
La resolució del procediment es notificarà als interessats d'acord amb el que s'ha previst en l'article 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, mitjançant la publicació en la pàgina web abans esmentada i al tauler d'anuncis de la Conselleria d'Indústria, Comerç i Innovació (c/ Colom, 32, de València). Esta publicació substituirà la notificació, de conformitat amb el que s'ha previst en l'article 59.6.b) de l'esmentada Llei 30/1992, de 26 de novembre.   
A efectes del que s'ha disposat en l'article 18 de la Llei 38/2003, de 17 de novembre, General de Subvencions, la resolució de concessió es publicarà també en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
2. El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de tres mesos a partir de la data de finalització del termini de presentació de sol·licituds.  
Transcorregut el dit termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Les resolucions esgotaran la via administrativa i contra estes podrà interposar-se recurs de reposició davant l'òrgan que les ha dictades, en el termini d'un mes des de l'endemà de la notificació, o ser impugnades directament davant l'ordre jurisdiccional contenciós administratiu, en el termini de dos mesos des de l'endemà de la notificació, d'acord amb el que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que els interessats puguen interposar qualsevol altre recurs que estimen procedent.  
  
Article 10. Acumulació d'ajudes  
1. L'import de les ajudes regulades en esta ordre en cap cas podrà ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de desenvolupar el beneficiari. En este cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat exercida.  
2. Les ajudes atorgades no s'acumularan a cap ajuda pública corresponent a les mateixes despeses subvencionables si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
3. De la mateixa manera, es tindrà en compte el principi que una mateixa actuació subvencionable no podrà beneficiar-se simultàniament de més d'un fons estructural, i estos fons seran incompatibles amb els fons de cohesió.  
  
Article 11. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, en relació amb l'article 47 de la Llei d'Hisenda Pública de la Generalitat.   
2. Els beneficiaris estaran obligats a realitzar les activitats subvencionades en els termes de la resolució de concessió, i a justificar-ne la realització en els terminis establits.  
3. En particular, els beneficiaris estaran obligats a:  
a) Realitzar l'activitat que fonamente la concessió de la subvenció en les dates compreses entre l'1 de gener i l'1 de desembre de 2011, llevat que s'hi establisca un termini distint en la resolució de concessió. Qualsevol canvi que s'introduïsca en les condicions de realització de l'activitat haurà de ser comunicat a la Direcció General d'Indústria i Innovació, per a l'autorització o denegació, si és procedent.  
  
b) Acreditar, davant la Direcció General d'Indústria i Innovació, la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda. Per a això, en el cas de preparació de propostes, es presentarà davant de la Direcció General, còpia de la proposta presentada i justificant de recepció del corresponent organisme oficial.  
En el cas de participació en el Seté Programa Marc de la Comunitat Europea per a accions d'investigació, desenvolupament tecnològic i demostració, la participació dels beneficiaris s'ajustarà al que establix el Reglament (CE) número 1906/2006, de 18 de desembre de 2006, pel qual s'establixen les normes de participació d'empreses, centres d'investigació i universitats en les accions del seté programa marc, i les normes de difusió dels resultats de la investigació.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.   
d) Comunicar a la Direcció General d'Indústria i Innovació l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, als efectes del que disposa l'article 30.4 de la Llei 38/2003, de 17 de novembre, General de Subvencions.  
e) Reintegrar, quan corresponga segons el que preveu l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides i trametre una còpia del document acreditatiu del reintegrament a la Direcció General d'Indústria i Innovació. En este últim cas, el reintegrament identificarà necessàriament, amb claredat, l'entitat beneficiària i la denominació de l'actuació per a la qual es va atorgar l'ajuda. No podran concedir-se altres ajudes a l'entitat beneficiària en el mateix exercici ni en exercicis posteriors mentre no se n'haja procedit al reintegrament.  
f) Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com es recull en l'article 6 del Tractat Constitutiu de la Comunitat Europea.  
g) Conservar els documents justificatius de l'execució de l'actuació en el marc de la present ordre, i els relacionats amb les despeses i els pagaments i amb les auditories corresponents durant un termini de 15 anys o durant un termini més gran mentre puguen ser objecte de comprovació i control. Es conservaran els originals dels documents -o còpies certificades conformes amb els originals- sobre suports de dades generalment acceptats  
h) Fer constar en les memòries anuals que es redacten, així com en els treballs i les activitats realitzats, el patrocini de la Generalitat. Així mateix, les entitats beneficiàries hauran de fer públic que els projectes subvencionats han obtingut ajudes dels fons estructurals d'acord amb el que establix el Reglament (CE) núm. 1.828/2006, de la Comissió, de 8 de desembre de 2006, que fixa normes de desplegament per al Reglament (CE) núm. 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) núm. 1.080/2006 del Parlament Europeu i del Consell, relatiu al Fons Europeu de Desenvolupament Regional (DOUE L 45/3 de 15 de febrer de 2007).  
Així, s'haurà d'incloure en qualsevol document relatiu al projecte (inclosos certificats d'assistència o de qualsevol altra índole) una declaració en què s'informe que el projecte ha sigut cofinançat pel FEDER.  
i) Els projectes subvencionats no hauran de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat, o orientació sexual. Així mateix, facilitaran, o almenys no impediran, l'accessibilitat per a les persones amb discapacitat.  
j) Justificar la subvenció d'acord amb l'article 13 de la present ordre en els termes i el termini assenyalats en la resolució de concessió, que seran com a màxim els assenyalats en el mencionat article.  
  
Article 12. Despeses subvencionables  
1. Les ajudes previstes en esta convocatòria tindran la forma de subvenció que complirà el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables les despeses excloses en el dit article. En este sentit, els tributs són despeses subvencionables quan el beneficiari de la subvenció els paga efectivament. En cap cas es consideraran despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. No seran subvencionables les despeses corresponents a l'adquisició d'immobilitzat, les despeses corresponents a subministraments i servicis utilitzats amb caràcter habitual per les pimes o relacionats amb les despeses ordinàries d'explotació d'estes, així com aquelles altres que es duguen a terme en data posterior a la de finalització del termini per a la justificació de la despesa.  
  
Article 13. Seguiment i control de les actuacions  
1. La directora general d'Indústria i Innovació establirà els procediments adequats per a això i designarà, si és el cas, els òrgans, les comissions o els experts que estime necessaris per a porta a cap les oportunes actuacions de seguiment i comprovació de l'aplicació de l'ajuda.  
2. La directora general d'Indústria i Innovació resoldrà, per delegació, les incidències que es produïsquen amb posterioritat a la concessió de les ajudes i en especial els supòsits de:  
- Correcció d'errors materials o de fet.  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte, a l'efecte de la liquidació de l'ajuda.  
  
3. Qualsevol alteració de les condicions que s'ha tingut en compte per a la concessió o, si és el cas, l'obtenció amb posterioritat a la presentació de la sol·licitud d'altres ajudes públiques o privades que, en conjunt, excedisquen dels límits establits, podrà donar lloc a la modificació de la resolució de concessió o a la minoració de la subvenció concedida.  
4. L'incompliment total o parcial dels requisits i les obligacions establits en la present ordre i la resta de normes aplicables, així com de les condicions que, si és el cas, s'establisquen en la corresponent resolució de concessió, comportarà, amb audiència prèvia a la persona interessada:  
a) Deixar sense efecte la subvenció concedida o minorar-la en cas d'incompliment parcial de l'actuació o justificació per quanties inferiors.  
b) En el cas que s'haja produït el cobrament, reintegrament total o parcial de l'ajuda concedida, juntament amb els interessos de demora corresponents des del moment del pagament de la subvenció, d'acord amb el que disposa l'article 47 de la Llei d'Hisenda Pública de la Generalitat.   
En particular, seran causes d'incompliment les següents:  
a) Incompliment de l'obligació de justificació en els termes establits, o la justificació insuficient d'esta.  
b) Incompliment de la finalitat per a la qual es va concedir l'ajuda.  
  
c) Quan resulte acreditada, a través del seguiment que de les accions subvencionades efectue la Direcció General d'Indústria i Innovació, la inadequació de la despesa efectivament realitzada a allò proposat i aprovat.  
5. Quan en l'exercici de les funcions d'inspecció o control es deduïsquen indicis de la incorrecció de l'obtenció, gaudi o destí de l'ajuda percebuda, els agents encarregats de les esmentades funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten estos indicis.  
6. Així mateix, les ajudes concedides en el marc de la present convocatòria es troben sotmeses a les possibles verificacions que qualsevol òrgan de la Unió Europea i els seus representants autoritzats puguen fer dins dels paràmetres tècnics que a este efecte establix l'annex IV del Reglament (CE) 1.828/2006, de la Comissió, de 8 de desembre de 2006, que fixa normes de desplegament per al Reglament (CE) 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) 1.080/2006, del Parlament Europeu i del Consell, relatiu al Fons Europeu de Desenvolupament Regional (DOUE L 45 de 15 de febrer de 2007).  
  
  
Article 14. Liquidació de les ajudes   
1. L'ajuda es lliurarà en el moment que s'haja procedit a la seua justificació, sempre que quede acreditada la realització de l'activitat. Sense perjudici de les instruccions que puga dictar la directora general d'Indústria i Innovació, els beneficiaris estaran obligats a presentar la següent documentació, com a justificació de les ajudes rebudes:  
  
a) La justificació de la despesa realitzada revestirà la forma de compte justificatiu. S'efectuarà mitjançant una relació detallada de les actuacions realitzades a què dóna suport esta subvenció, amb indicació de cada una de les despeses incorregudes, amb identificació del creditor i el document, l'import, la data d'emissió i la data de pagament, en què es manifeste expressament que s'ha complit l'objecte de la subvenció.  
b) Originals o còpies compulsades dels justificants de les despeses realitzades (factures i la resta de documents de valor probatori equivalent amb validesa en el tràfic juridicomercantil o amb eficàcia administrativa) com a conseqüència de les actuacions a què dóna suport esta subvenció, a nom de l'entitat beneficiària. Les factures hauran d'incloure les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit. També es presentarà documentació acreditativa del seu pagament (rebuts acompanyats dels corresponents assentament comptables, transferències o càrrecs bancaris, o qualsevol de les formes acceptades per la normativa i els usos vigents).  
c) Per a la justificació de les despeses de personal realitzades es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat. També es presentarà documentació acreditativa del seu pagament (rebuts acompanyats dels corresponents assentaments comptables, transferències o càrrecs bancaris o qualsevol de les formes acceptades per la normativa i els usos vigents).  
d) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, haurà d'acreditar-se que es troba al corrent de les seues obligacions tributàries i amb la Seguretat Social, sempre que els certificats inicialment presentats hagen sobrepassat els sis mesos de validesa. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar els certificats tots els seus membres  
e) Acreditació de l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com de la utilització de fons propis o d'altres ingressos, als efectes del que disposa l'article 30.4 de la Llei 38/2003, de 17 de novembre, General de Subvencions, per mitjà de la presentació d'una declaració responsable detallada amb indicació d'import, procedència i aplicació, firmada pel representant legal de l'entitat.  
f) Una memòria de l'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
g) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
  
h) En el cas de les ajudes previstes en la modalitat A, addicionalment s'haurà d'aportar còpia de la proposta presentada i justificant de recepció del corresponent organisme oficial, d'acord amb les normes que regisquen la convocatòria a què el projecte haja sigut presentat.  
2. El termini per a la presentació de les justificacions acabarà el 15 de novembre de 2011, llevat que es fixe un termini distint en la resolució de concessió.  
Article 15. Cessió de dades   
La participació en la present convocatòria implicarà l'acceptació de la cessió, a favor de les administracions públiques, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i de seguiment.  
Article 16. Normes supletòries  
En allò no previst en esta ordre caldrà ajustar-se al que disposen les normes que siguen aplicables i en especial les següents:  
a) Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
b) Text refós de la Llei d'Hisenda Pública de la Generalitat aprovat per Decret Legislatiu de 26 de juny de 1991.  
c) Llei de Pressupostos de la Generalitat per a l'exercici a què corresponen les ajudes.  
d) Llei 38/2003, de 17 de novembre, General de Subvencions.  
e) Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
  
f) Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006).  
g) Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat - Reglament General d'Exempció per Categories (DOUE núm. L 214/3, de 9 d'agost de 2008)  
h) Reglament (CE) núm. 1.080/2006, del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional i pel qual es deroga el Reglament (CE) núm. 1.783/1999 (DOUE L 210/1, de 31 de juliol de 2006).  
i) Reglament (CE) núm. 1.828/2006, de la Comissió, de 8 de desembre de 2006, que fixa normes de desplegament per al Reglament (CE) núm. 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) núm. 1,080/2006, del Parlament Europeu i del Consell, relatiu al Fons Europeu de Desenvolupament Regional (DOUE L 45/3 de 15 de febrer de 2007).  
  
  
DISPOSICIONS FINALS  
  
Primera  
Es faculta la directora general d'Indústria i Innovació perquè dicte les resolucions necessàries per a l'aplicació, el desplegament i la interpretació de la present ordre, i se li delega la competència per a resoldre la concessió o denegació de les ajudes a què es referix esta convocatòria.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
De conformitat amb el que s'ha establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant el conseller d'Indústria, Comerç i Innovació en el termini d'un mes a comptar des de l'endemà de la publicació de la present ordre en el Diari Oficial de la Comunitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la present ordre en el Diari Oficial de la Comunitat Valenciana.  
  
València, 8 d'abril de 2011  
  
El conseller d'Indústria, Comerç i Innovació   
i vicepresident primer del Consell,  
VICENTE RAMBLA MOMPLET